text: Forbund ønsker benlås-sag for torturkomité 
  01 august 2011 kl. 08.30
  FN-forbundet opfordrer efterladte at gå til FN om deres søn, der døde efter benlås i Kolding Arrest.
  FN-forbundet i Danmark opfordrer de efterladte til den 23-årige dansktyrker Ekrem Sahin at gå til FN's torturkomité om hans død i Kolding Arrest 14. januar.
  Den 23-årige døde efter klammeri med op imod syv fængselsbetjente, som lagde ham på maven og fikserede ham i en benlås.
  Det fremgår af politiets egne obduktionsrapporter.
  - Familien bør indbringe den uhyggelige sag for FN's komité mod tortur, siger Tue Magnussen, bestyrelsesmedlem i FN-forbundet.
  I obduktionsrapporten står følgende om Ekrem Sahin:
  "Han blev lagt på maven med håndjern på ryggen, og senere blev anklerne fikseret." 
  Bagefter står der:
  "Han blev mere rolig, råbte mindre og fik herefter hjertestop."
  Ifølge dokumenterne anvendte betjente den såkaldte TARP-metode til at fiksere Ekrem Sahin - Total Appendage Restraint Position.
  Siden gik Ekrem Sahin i koma og døde tre dage senere på Odense Universitetshospital.
  - Brug af benlås er i strid med FN's konvention mod tortur, som Danmark ratificerede i 1984. FN's komité mod tortur har udtalt sig imod Danmarks brug af benlås, siger Tue Magnussen.
  Han henviser til sagen om den 18-årige Benjamin Schou, der i 1992 blev lagt i en benlås, som bragte ham i et koma, han aldrig kom ud af før sin død på et plejehjem i 2008.
  Østre Landsret tilkendte ham en erstatning på 1,4 millioner kroner og dømte tre betjente for at være skyld i hans invalide tilstand.
  - Benjamins sag blev kritiseret af Amnesty International. I min undervisning på Politiskolen har jeg ofte nævnt denne sag for at afgrænse begreberne tortur og politimishandling, siger Tue Magnussen.
  Der er også sagen om Jens Arne Ørskov, som i 2002 døde efter at være blevet tvunget ned på maven med hånd­jern på ryggen af politiet. Det skete efter tumulter på en rasteplads i Nordjylland
  